Mustat donkkaa tykimmin

Mustat donkkaa tykimmin (White Men Can't Jump) on vuonna 1992 ensi-iltansa saanut yhdysvaltalainen elokuva. Koripalloaiheinen komedia on Ron Sheltonin ohjaama ja sen pääosissa näyttelevät Woody Harrelson ja Wesley Snipes.

 Juoni 

Billy Hoyle on entinen yliopistokoripalloilija, joka elättää itsensä huijaamalla katujen koripalloilijoita. He aliarvioivat Billyn kyvyt, koska hän on valkoihoinen. Sidney Deane on lahjakas mutta ylimielinen pelaaja, jonka Billy voittaa kahdesti.

Billy ja hänen avovaimonsa Gloria Clemente pakenevat Stucci-veljeksiä, mafiosoja joille Billy on velkaa rahaa uhkapeleistä. Glorian unelma on päästä mukaan televisio-ohjelmaan Jeopardy! ja voittaa omaisuuksia. Sidney puolestaan haluaa ostaa perheelleen talon pois Baldwin Villagen vaaralliselta alueelta. Hän ehdottaa Billylle bisneskumppanuutta, jossa he huijaavat muita pelaajia siten, että Billy valitaan tahallisesti Sidney'n joukkuekaveriksi. Aluksi huijaus toimii hyvin, mutta kun he yllättäen häviävät pelin, käy ilmi, että Sidney oli pelannut tahallaan huonosti kostoksi aiemmasta tappiostaan Billylle.

Billy ja Gloria menevät Sidneyn luokse ja vetoavat hänen vaimoonsa Rhondaan. Naiset suostuvat jakamaan rahat sillä ehdolla, että Sidney ja Billy osallistuvat suureen kaksinkertaisturnaukseen. Vaikka kaksikko kinastelee jatkuvasti, he voittavat pääpalkinnon, 5000 dollaria, pitkälti Billyn kyvyn ansiosta sekoittaa vastustajien keskittyminen. Sidney on tyytyväinen voittoon, mutta ei voi olla naljailematta Billylle tämän kyvyttömyydestä donkata.

Billy väittää, että hän kyllä pystyy donkkaamaan ja lyö vetoa omasta 5000 dollarin osuudestaan - mutta epäonnistuu. Kun hän kertoo Glorialle, nainen jättää hänet. Epätoivoisena Billy pyytää Sidneyltä apua saadakseen Glorian takaisin. Sidney tuntee turvamiehen, joka työskentelee Jeopardy!-ohjelman studiolla. Mies lupaa käyttää suhteitaan saadakseen Glorian mukaan ohjelmaan, jos Billy osuu koukkusyötöllä koriin puolenkentän takaa – ja Billy onnistuu.

Gloria kompuroi ensin urheilukysymyksissä, mutta tekee hurjan nousun lempiaiheellaan "Q-kirjaimella alkavat ruoat". Hän voittaa ensimmäisessä jaksossaan 14 100 dollaria.

Billy säveltää Glorialle laulun ja voittaa tämän takaisin. Kun he keskustelevat tulevaisuudestaan, Sidney pyytää Billyltä apua: hänen asuntonsa on ryöstetty ja kaikki voitot viety. Gloria odottaa Billyn hankkivan vakituisen työn, mutta Sidney kertoo, että L.A.:n katujen korislegendat "The King" ja "The Duck" ovat pelaamassa keskustassa. Hän pyytää Billyä pelaamaan kanssaan heitä vastaan. Billy suostuu ja on valmis pelaamaan Glorian rahoilla. Gloria varoittaa, että jos Billy käyttää hänen rahojaan uhkapeliin, heidän suhteensa on ohi – vaikka he voittaisivatkin.

Billy valitsee Sidneyn, kokien että hän on velkaa tälle avusta Glorian saamiseksi Jeopardy!-ohjelmaan. He pelaavat Kingiä ja Duckia vastaan ja voittavat; ratkaisevan pisteen tekee Billy donkkaamalla Sidneyn syötöstä.

Billy palaa kotiin ja huomaa, että Gloria on lähtenyt. Mafiamiehet saavat Billyn kiinni ja hän maksaa velkansa. Billy pyytää Sidneytä hankkimaan hänelle oikean työn. Sidney toteaa, että ehkä Billy ja Gloria ovatkin parempia erillään. Elokuva päättyy, kun Billy ja Sidney alkavat kinastella koripallosta ja palaavat kentälle, jolla tapasivat ensimmäisen kerran, pelaamaan keskenään – nyt ystävinä.

Näyttelijät

Vastaanotto
Video-oppaassa vuodelta 1994 Bello Romano pitää elokuvaa ”katu-uskottavana kisailuna” ja antaa elokuvalle kolme tähteä viidestä, mikä vastaa sanallista arviota ”hyvä”..

 Arvostelut 
Elokuva sai pääosin myönteisiä arvosteluja. Arvostelusivusto Rotten Tomatoesissa elokuvan hyväksyntäprosentti on 75% 106 arvion perusteella ja keskiarvosana on 6,4/10. Sivuston kriitikkoyhteenveto kuuluu seuraavanlaisesti: "Mustat donkkaa tykimmin tarjoaa tuoreen näkökulman urheilukomedian lajityyppiin, nokkelan käsikirjoituksen ja karismaattisen pääkolmikon siivittämänä."

Metacriticissä elokuva sai arvosanan 65, 28 arvion perusteella, mikä merkitsee "yleisesti myönteisiä arvioita". 

Roger Ebert Chicago Sun-Timesista antoi elokuvalle kolme ja puoli tähteä ja totesi sen olevan "enemmän kuin pelkkä koripalloelokuva". Hän kehui ohjaaja Ron Sheltonia, joka "tuntee hahmonsa". Janet Maslin The New York Timesistä kiitti Wesley Snipesin "hauskaa ja oivaltavaa roolisuoritusta, jossa on paljon fyysistä energiaa". Elokuva oli myös ohjaaja Stanley Kubrickin suosikkeja.

 Populaarikulttuurissa 
Kategoria "Q-kirjaimilla alkavat ruoat" esiintyi todellisena kysymyskategoriana Jeopardy!-ohjelmassa lokakuussa 1997.

Vuonna 2009 Nike teki yhteistyötä Mustat donkkaa tykimmin -elokuvan tekijöiden kanssa ja julkaisi kenkämalliston, joka oli saanut inspiraationsa hahmoista Billy Hoyle ja Sidney Deane.

Suomenkielinen nimi
Mustat donkkaa tykimmin on herättänyt huomiota alkuperäisestä (”Valkoiset miehet eivät osaa hypätä”) poikkeavalla suomenkielisellä nimellään. Cinema Mondon johtaja Mika Siltala muistelee, miten elokuvan maahantuojalla oli vaikeuksia keksiä elokuvalle nimeä, ja se oli pian tulossa Mondon festivaaliohjelmistoon. ”Parin baari-illan jälkeen se keksittiin”, sanoo Siltala Helsingin Sanomissa 2014.Lehtonen, Veli-Pekka: "Mustat donkkaa tykimmin" – näin syntyvät elokuvien erikoiset nimet, Helsingin Sanomat 1.10.2014. Viitattu 3.7.2016.

Lähteet

Aiheesta muualla


Luokka:Vuoden 1992 yhdysvaltalaiset elokuvat
Luokka:Koripalloelokuvat
Luokka:Elokuvat ystävyydestä